*Tämä artikkeli käsittelee Chittagongin kaupunkia. Samannimisestä kielestä kertoo artikkeli Chittagongin kieli.*

  

  

  

  

  

  

  

  

  

  

  

  

  

  

**Chattogram**, joka tunnettiin huhtikuuhun 2018 saakka nimellä **Chittagong** (bengaliksi চট্টগ্রাম, *Caṭṭagrāma*), on kaupunki Bangladeshin kaakkoisosassa Bengalinlahden rannikolla. Chattogram (Chittagong) on maan toiseksi suurin kaupunki Dhakan jälkeen ja maan merkittävin satamakaupunki. Vuonna 2011 kaupungin asukasluku oli 2 592 439 ja suuremman metropolialueen 4 009 423. 

Suomen ulkoministeriön matkustustiedotteen mukaan Chattogramissa matkustavan on syytä noudattaa erityistä varovaisuutta. Lain ja yleisen järjestyksen noudattaminen on maassa heikentynyt ja esimerkiksi puhelinliikennekin on ajoittain epävarmalla pohjalla.

Maantiede
---------

Karnafulin ylittävä silta.
Chattogram sijaitsee Karnafulijoen rannalla noin 19 kilometriä joen suulta pohjoiseen Intian valtameren rannikolla Bengalinlahdella Bangladeshin kaakkoisosassa. Ympäröivä alue on muusta melko tasaisesta Bangladeshista poiketen kukkulaista. Itse kaupunki sijaitsee kapealla alueella kukkuloiden ja rannikon välissä. Alueella ei ole luonnollisia järviä, mutta aikanaan alueelle on tehty useita tekojärviä ja lampia. Läheisillä kukkuloilla on myös useita lähteitä, joiden vettä on käytetty juomavetenä ja peltojen kasteluun. Osa vanhoista järvistä on sittemmin täytetty rakentamista varten.

Historia
--------

Keskiaikainen Kadam Mubarakin moskeija.
Chittagongin sotahautausmaa.
Chattogramin varhaisesta historiasta ei tiedetä paljoa. Burmalaisten kronikoiden mukaan alueella vaikutti 500- ja 600-luvuilla useita arakanilaisia hallitsijoita. Arabilähteissä paikasta puhutaan 800-luvulta lähtien. Yhden tarinan mukaan kaupungin nimi on johdettu arabiankielen sanasta *Shat* ja Gangesjoen nimestä *Ganga*, jolloin nimi saattaisi viitata Gangesin suistoon. Myöhemmin portugalilaiset ja venetsialaiset lähteet puhuvat *Porto Grande* -nimisestä kaupungista, joka on viitannut nykyiseen Chattogramiin. Al-Idrisi mainitsee alueella käyneen muslimikauppiaita ja matkailijoita esimerkiksi Bagdadista ja Basrasta, mutta varsinaisesti muslimivalta alueella alkoi vasta ghuridikenraali Bakhtiyar Khaljin vallattua Bengalin alueen vuonna 1204. Kiinalainen historioitsija Ma Huan, joka vieraili paikkakunnalla 1405, viittaa siihen nimellä *Chit-le-gan*, kertoen kiinalaisten kauppa-alusten käyneen paikalla usein. *Porto Grandesta* puhunut portugalilainen João de Barros kuvaili kaupunkia vuonna 1552 Bengalin kuningaskunnan rikkaimmaksi. Arakanilaiset valtasivat alueen vuonna 1538 ja Intian Suurmogulit vuonna 1666. Vuonna 1760 kaupunki luovutettiin brittien Itä-Intian kauppakomppanialle.

Chattogram (Chittagong) kehittyi huomattavasti brittien rakennettua kaupunkia sisämaahan yhdistävän Bengalin ja Assamin välisen rautatien. Brittien ja paikallisten välit eivät tosin pysyneet aina hyvinä ja sepoy-kapinan aikana vuonna 1857 paikalliset intialaiset armeijan osastot kapinoivat siirtomaaherrojansa vastaan. Kapina kukistettiin ja brittivalta jatkui. Vuonna 1925 Kalkuttassa surmattiin paikallisia muslimeja ja seuranneet väkivaltaisuudet levisivät myös Chittagongiin. Toisen maailmansodan aikana kaupunki oli tärkeä brittien sotilastukikohta, jota vastaan japanilaiset tekivät ilmaiskuja. Osa paikallisista vaurastui sotatoimien tuottamalla liike-elämällä, mutta toisaalta vuonna 1943 kaupunkiin iski suuri nälänhätä. Intian jaon yhteydessä vuonna 1947 Chittagongista tuli muun nykyisen Bangladeshin ohella osa Pakistania. Bangladeshin itsenäisyyssodan alkaessa vuonna 1971 Bangladeshin itsenäisyys julistettiin radiolähetyksellä Chittagongista ja kaupunki kärsi huomattavia vaurioita sodan aikana. Sittemmin Chittagongin satamasta tuli itsenäisen Bangladeshin pääsatama.

Liikenne ja talous
------------------

Chittagong on merkittävä liikenteen solmukohta. Kaupungista on maantie ja rautatieyhteys Dhakaan, Comillaan ja Feniin. Lentoliikennettä on pääkaupunki Dhakaan, sekä ulkomailla esimerkiksi Kolkataan, Masqatiin ja Dubaihin. Chittagongin satama on maan pääasiallinen ulkomaankaupan yhteys. Chittagong on myös yksi Bangladeshin tärkeimmistä teollisuuden keskuksista. Kaupungissa on esimerkiksi teräs-, kemikaali- ja öljyteollisuutta. Monilla ulkomaalaisilla yrityksillä on sivukonttoreita kaupungissa. Tärkeimpiin vientituotteisiin lukeutuvat tee, juutti ja vuoriöljy.

* Chattogramin satamaa Karnafuli-joen varrella.Chattogramin satamaa Karnafuli-joen varrella.
* Eastern Refinery Limited -öljynjalostamo Chattogramissa.Eastern Refinery Limited -öljynjalostamo Chattogramissa.
* Karnafuli-joen suu ja Chattogramin lentoasema ilmakuvassa.Karnafuli-joen suu ja Chattogramin lentoasema ilmakuvassa.

Väestö
------

Ruuanlaittoa perinteiseen tapaan Chittagongissa.
Vuonna 2011 Chittagongin asukasluku oli 2 592 439 ja suuremman metropolialueen 4 009 423. Varsinaisen kaupungin pinta-ala on 155,4 neliökilometriä. Kaupunki on Dhakan jälkeen Bangladeshin toiseksi suurin kaupunki ja sen alue on hyvin tiheään asuttua. Kaupungin asukkaiden suuri valtaosa on muslimeja. Pienempiä vähemmistöjä ovat hindut ja kristityt. Alueen valtakieli on bengali, ja sen paikallisessa murteessa (*Chatgaiyan Buli*) on vaikutteita esimerkiksi arabiasta, arakanista, paalista, portugalista ja hindistä. Muiden bengalin puhujien saattaa olla vaikeaa ymmärtää paikallista murretta, mutta sen kirjoitettu muoto on sama kuin muualla Bangladeshissa.

Kaupunkiin on saapunut sen historian aikana useita eri väestönryhmiä, joiden vaikutus näkyy osittain edelleen. Osa paikallissita polveutuu esimerkiksi arabeista, paštuista ja osa portugalilaisista. Monet chittagongilaiset itse ovat historiansa aikana muuttaneet muualle maailmaan. brittien siirtomaakaudella esimerkiksi Intiaan ja Burmaan muuttaneista monet palasivat takaisin toisen maailmansodan jälkeisenä aikana.

Lähteet
-------

1. ↑  Mahadi Al Hasnat: Mixed reactions as govt changes English spellings of 5 district names  2.4.2018. dhakatribune.com. Viitattu 22.2.2019. (englanniksi)
2. ↑  Chittagong is now Chattogram as Bangladesh revises English spellings of five districts  2.4.2018. scroll.in. Viitattu 22.2.2019. (englanniksi)
3. ↑  Chattogram  2018. Bangladeshin Yhdysvaltain suurlähetystö, bdembassyusa.org. Viitattu 22.2.2019. (englanniksi)
4. ↑  48-hr transport strike in Ctg starts tomorrow  13.1.2019. thedailystar.net. Viitattu 22.2.2019. (englanniksi)
5. ↑  Bangladesh: matkustustiedote  21.2.2019. Ulkoministeriö. Viitattu 23.2.2019. (suomeksi)
6. 1 2 3 4 5 6 7 8 9 10  Chittagong City *Banglapedia - the National Encyclopedia of Bangladesh*. Viitattu 21.2.2019. (englanniksi)
7. 1 2 3 4 5 6 7 8 9  Chittagong Encyclopaedia Britannica. Viitattu 21.2.2019. (englanniksi)
8. 1 2  Chittagong Port *Banglapedia - the National Encyclopedia of Bangladesh, banglapedia.org*. Viitattu 22.2.2019. (englanniksi)
9. ↑  Arkistoitu kopioMedia Brief of CCC Chattogram City Corporation, ccc.org.bd.  Arkistoitu 23.2.2019. Viitattu 23.2.2019. (englanniksi)

Aiheesta muualla
----------------

* Kuvia tai muita tiedostoja aiheesta **Chittagong** Wikimedia Commonsissa

* History of Chattogram City Corporation (Arkistoitu – Internet Archive) (englanniksi) (ccc.org.bd)